Document ID: 32002R1232

Κανονισμός (ΕΚ) αριθ. 1232/2002 της Επιτροπής
της 9ης Ιουλίου 2002
για αντικατάσταση του παραρτήματος του κανονισμού (ΕΟΚ) αριθ. 3677/90 του Συμβουλίου, για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών και για τροποποίηση του κανονισμού (ΕΟΚ) αριθ. 3769/92
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3677/90 του Συμβουλίου, της 13ης Δεκεμβρίου 1990, για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών(1), όπως τροποποιήθηκε τελευταία από τον κανονισμό (ΕΚ) αριθ. 988/2002(2), και ιδίως στο άρθρο 9α,
τον κανονισμό (ΕΟΚ) αριθ. 3769/92 της Επιτροπής, της 21ης Δεκεμβρίου 1992, για την εφαρμογή και τροποποίηση του κανονισμού (ΕΟΚ) αριθ. 3677/90 του Συμβουλίου, για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών(3), όπως τροποποιήθηκε τελευταία από τον κανονισμό (ΕΚ) αριθ. 1251/2001(4),
Εκτιμώντας τα ακόλουθα:
(1) Είναι σκόπιμο να εφαρμοστεί η απόφαση που εξέδωσε το Μάρτιο του 2001 η Επιτροπή των Ηνωμένων Εθνών για τα ναρκωτικά, να περιληφθούν ο οξικός ανιδρύτης και το υπερμαγγανικό κάλιο στον πίνακα I του παραρτήματος της σύμβασης των Ηνωμένων Εθνών του 1998.
(2) Είναι αναγκαίο να τροποποιηθεί το παράρτημα του κανονισμού (ΕΟΚ) αριθ. 3677/90, ώστε να συμφωνήσει με αυτή την απόφαση. Η τροποποίηση αυτή μπορεί να γίνει από την Επιτροπή δυνάμει του άρθρου 9α στοιχείο ε) του εν λόγω κανονισμού.
(3) Ο κανονισμός (ΕΟΚ) αριθ. 3769/92 πρέπει να τροποποιηθεί προκειμένου να ληφθούν υπόψη οι τροποποιήσεις του κανονισμού (ΕΟΚ) αριθ. 3677/90 που έχουν ως συνέπεια τη διάκριση μεταξύ των διατάξεων που αφορούν την άδεια εξαγωγής και εκείνων που αφορούν τη γνωστοποίηση πριν από την εξαγωγή για τις διαβαθμισμένες ουσίες της κατηγορίας 1 του παραρτήματος.
(4) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής που συνεστήθη δυνάμει του άρθρου 10 του κανονισμού (ΕΟΚ) αριθ. 3677/90,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΟΚ) αριθ. 3677/90 αντικαθίσταται από το παράρτημα 1 του παρόντος κανονισμού.
Άρθρο 2
Ο κανονισμός (ΕΟΚ) αριθ. 3769/92 τροποποιείται ως εξής:
1. Το άρθρο 2 αντικαθίσταται από το ακόλουθο κείμενο: "Άρθρο 2
Ειδικές απαιτήσεις εξαγωγής για τις διαβαθμισμένες ουσίες της κατηγορίας 2
Σύμφωνα με το άρθρο 5 παράγραφος 2 του βασικού κανονισμού, οι εξαγωγείς διαβαθμισμένων ουσιών της κατηγορίας 2 υπόκεινται, κατ' αναλογία, στις διατάξεις του άρθρου 4 και 4α του βασικού κανονισμού, εφόσον οι εν λόγω ουσίες προορίζονται για κάποιον επιχειρηματία εγκατεστημένο σε χώρα το όνομα της οποίας περιλαμβάνεται στον κατάλογο που δημοσιεύεται στην Επίσημη Εφημερίδα των Ευρωπαϊκών Κοινοτήτων σειρά C. Οι κατάλογοι αυτοί ενημερώνονται τακτικά από την Ευρωπαϊκή Επιτροπή."
2. Το άρθρο 3 αντικαθίσταται από το ακόλουθο κείμενο: "Άρθρο 3
Ειδικές απαιτήσεις εξαγωγής για τις διαβαθμισμένες ουσίες της κατηγορίας 3
Με την επιφύλαξη ειδικότερων απαιτήσεων που θα καθοριστούν βάσει συμφωνιών με τις ενδιαφερόμενες χώρες, οι εξαγωγές διαβαθμισμένων ουσιών της κατηγορίας 3 υπόκεινται στις διατάξεις των άρθρων 4 και 4α του βασικού κανονισμού, εφόσον οι ουσίες αυτές προορίζονται για κάποιον επιχειρηματία εγκατεστημένο σε χώρα το όνομα της οποίας περιλαμβάνεται στον κατάλογο που δημοσιεύεται στην Επίσημη Εφημερίδα των Ευρωπαϊκών Κοινοτήτων σειρά C, σύμφωνα με το άρθρο 5α παράγραφος 2 του βασικού κανονισμού, και δεν μπορεί να χορηγηθεί γενική ατομική άδεια σύμφωνα με την παράγραφο 3 του εν λόγω άρθρου. Οι κατάλογοι αυτοί ενημερώνονται τακτικά από την Ευρωπαϊκή Επιτροπή."
3. Το παράρτημα I αντικαθίσταται από το παράρτημα 2 του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Ιουλίου 2002.

Labels: 0
3
1
11